Ջոն Դո Յոն

**Ջոն Դո Յոն**  (Հանգըլ՝ 전도연**,** Հանջա՝ 全道嬿, ), հարավկորեացի դերասանուհի։

Նա Հարավային Կորեայի առաջատար դերասանուհիներից է, որը երկու անգամ արժանացել է Կապույտ Վիշապի կինոմրցանակին, Դեջոնգի կինոմրցանակին, Տարվա ֆիլմ մրցանակին, Բուիլ կինոմրցանակին և Չունսայի կինոմրցանակին, որպես լավագույն դերասանուհի, չորս անգամ արժանացել է Բեքսանգ արվեստի մրցանակին՝ ֆիլմերի կատեգորիայում, որպես լավագույն դերասանուհի։ Ինչպես նաև արժանացել է Հարավային Կորեայի կինոմրցանակին, Կորեայի կինոքննադատների ասոցիացիայի լավագույն դերասանուհի մրցանակին և հինգ անգամ արժանացել է Դիրեկտորս Քաթ մրցանակաբաշխության լավագույն դերասանուհի մրցանակին:

Սեուլում ծնված և մեծացած Ջոն Դո Յոնը 1990 թվականին մուտք է գործել ժամանցի ինդուստրիա «Ջոնսոն և Ջոնսոն» գովազդով, իսկ 1992 թվականին դեբյուտ է արել որպես դերասանուհի «Մեր դրախտը» հեռուստասերիալով: Հեռուստատեսությամբ փոքր դերերում խաղալուց հետո, 1997 թվականին ցուցադրված «Կապ» ֆիլմով մեծ համբավ ձեռք բերեց և արժանացավ երկրի կինոմրցանակաբաշխության լավագույն նոր դերասանուհի մրցանակին: Ուշադրության կենտրոնում հայտնվելուց հետո նրա դերասանական խաղը «Խոստում» (1998) և «Ուրախ ավարտ» (1999) ֆիլմերում մեծ գնահատանքի արժանացավ քննադատների կողմից, ինչը նրան հնարավորություն տվեց զարգանալ որպես տաղանդավոր դերասանուհի: Նա նաև «Հարմոնիան իմ հիշողության մեջ» (1999) ֆիլմով առաջին անգամ արժանացավ Դեջոնգի և Կապույտ Վիշապ կինոմրցանակներին, որպես լավագույն դերասանուհի: 2005 թվականին «Դու իմ ճակատագիրն ես» ֆիլմով նվաճել է Դեջոնգ կինոմրցանակը, Հարավային Կորեայի գլխավոր կինոմրցանակը, Կորեայի կինոքննադատների ասոցիացիայի մրցանակը և Դիրեկտորս Քաթ մրցանակաբաշխության լավագույն դերասանուհի մրցանակը: 2007 թվականին «Գաղտնի արևի շող» ֆիլմում նրա դերասանական խաղը բարձր գնահատանքի արժանացավ քննադատների կողմից, և նա դարձավ առաջին հարավկորեացի դերասանուհին, որը հաղթեց Կաննի կինոփառատոնի լավագույն դերասանուհի մրցանակը, ինչպես նաև ստացավ բազմաթիվ մրցանակներ ազգային և միջազգային կինոմրցանակաբաշխություններում՝ ձեռք բերելով միջազգային համբավ և բազմաթիվ գնահատանքներ: 2014 թվականին նա նշանակվեց Կաննի կինոփառատոնի մրցույթի ժյուրիի անդամ, ինչը դարձավ հարավկորեացի դերասանուհու համար առաջին դեպքը:

## Կենսագրություն
Ջոն Դո Յոնը ծնվել է Սեուլում և երեք երեխաներից կրտսերն է (ունի մեկ ավագ եղբայր և մեկ ավագ քույր)։ Ավարտել է տարրական, միջնակարգ և ավագ դպրոցներ, այդ թվում նաև Սեուլի արվեստի համալսարանի՝ հեռարձակման և ժամանցի բաժինը: Նա ավագ դպրոցի երրորդ տարում հաղթեց երիտասարդական ամսագրի բացիկների մրցույթում և գնաց ստանալու իր մրցանակը։ Այնտեղ նրան առաջարկեցին դառնալ ամսագրի շապիկի մոդել։ Այս առաջարկը նրան հնարավորություն տվեց 1990 թվականին դեբյուտ անել ժամանցի ոլորտում՝ որպես «Ջոնսոն և Ջոնսոն» գովազդի մոդել:

## Կրթություն
* Սեուլի Բուկգաջվա տարրական դպրոց (շրջանավարտ)
* Յոնհի աղջիկների միջնակարգ դպրոց (շրջանավարտ)
* Չանգդոգ աղջիկների ավագ դպրոց (շրջանավարտ)
* Սեուլի արվեստի համալսարանի հեռարձակման և ժամանցի բաժին, 1991 թվական (շրջանավարտ)

## Գործունեություն
### Վաղ կարիերա
Ջոն Դո Յոնը 1990 թվականին «Ջոնսոն և Ջոնսոն» գովազդի մոդել դառնալուց հետո, 1992 թվականին «Մեր դրախտը» հեռուստասերիալում առաջին անգամ հանդիսացավ, որպես դերասանուհի: Ապա նա հայտնվեց «Սիրո հոտ» (1994), «Գլխավոր հիվանդանոց» (1994), «Սերը կապույտ է» (1995) հեռուստասերիալներում՝ կատարելով երկրորդական դերեր։ «Գլխավոր հիվանդանոց» ֆիլմը կարելի է համարել առաջին աշխատանքը, որը Ջոն Դո Յոնին ներկայացրեց հանրությանը, որտեղ նա կատարում էր բուժքրոջ դեր։ Նա իր համարձակ կատարումով անմիջապես սկսեց գրավել հանդիսատեսի ուշադրությունը, կրծքագեղձի քաղցկեղի ինքնաախտորոշման տեսարանում՝ մերկացնելով մարմնի վերին մասը։ Այնուհետև 1995 թվականին «Երիտասարդության արևոտ օրերը» դրամայում՝ մարմնավորելով Իմ Ջոնգ Հիին, իր անկեղծ դիմակով և եզանկի դերասանական խաղով գրավեց հեռուստադիտողների սրտերը։ Սերիալը հասավ 62.7% ամենաբարձր վարկանիշին, ինչը դարձավ Ջոն Դո Յոնի մասնակցությամբ հեռուստասերիալների մեջ ամենաբարձր ցուցանիշ ունեցող աշխատանքը։ Երկար ժամանակ անց, պրոդյուսեր Ջոնսանը հիշեց, որ «նա խիզախ և մեծամիտ նորեկ էր» և երբ Ջոն Դո Յոնը, որը ընտրվել էր որպես գլխավոր դերասանուհի Հա Հի Ռայի փոքր քույր՝ Ջոնգ Հի, եկավ և ասաց. «եկեք ճաշենք» և մանրամասնորեն ներկայացրեց իր մտքերը կերպարի մասին: Թեև հանդիպումը պետք է լիներ 30 րոպե, այն տևեց 5 ժամ: «Ես մտածեցի, որ նա համարձակ նորեկ էր: Այսպիսի մեծամտությամբ նա կհաջողեր, ուստի ես զգալիորեն մեծացրի նրա դերի կարևորությունը»,- ասաց նա:  Այդ ժամանակահատվածում Ջոն Դո Յոնը ընդլայնեց իր գործունեությունը, որպես հաղորդավար՝ աշխատելով այնպիսի ժամանցային ծրագրերում, ինչպիսիք են «Սուպեր կիրակի» և «Ժամանցային շաբաթ»: 90-ականների վերջերին Ջոն Դո Յոնը հիմնականում հանդես էր գալիս մի շարք հեռուստասերիալներում և իր դերն էր ամրապնդում որպես դերասանուհի՝ խաղալով գլխավոր և երկրորդական դերեր այնպիսի ֆիլմերում, ինչպիսիք են «Նախագիծ» (1996), «Երկաթուղային կայարան» (1996), «Մինչև սիրելը» (1996), «Իմ սրտի աստղը» (1997), «Խխունջ» (1997):

Մինչև 1998 թվականը նա առանց ընդմիջումների նկարահանվել է ավելի քան 10 հեռուստասերիալներում, այդ թվում՝ «MBC Լավագույն թատրոն - Այն, ինչ պահվում է, չի մոռացվում» մեկ գործողությամբ պիեսում:

### 1997 - 2006: Ճանաչում և հաջողություն՝ որպես դերասանուհի
Ջոն Դո Յոնը իր կինոդեբյուտը կատարել է 1997 թվականին «Կապ» ֆիլմով, որի ռեժիսորն էր Ջանգ Յուն Հյոնը, որտեղ նա մարմնավորում էր Սու Հյոնին՝ կաբելային հեռուստատեսության հոմշոփինգի ուղեցույց, որը սիրահարվում է իր ընկերոջ սիրեցյալին: Այս ֆիլմով նա ամբողջությամբ ներկայացրեց իր դերասանական հնարավորություններն ու հմայքը, որոնք չէր կարողացել ցույց տալ նախորդ դրամաներում, և այս աշխատանքը համարվում է նրա դերասանական կարիերայի շրջադարձային կետը։ Այս ֆիլմով նա արժանացավ լավագույն նոր դերասանուհի մրցանակներին՝ Կորեայի կինոքննադատների ասոցիացիայի 18-րդ մրցանակաբաշխության,Դեջոնգի 35-րդ մրցանակաբաշխության և Կապույտ Վիշապի 18-րդ մրցանակաբաշխության ժամանակ՝ հայտնվելով ուշադրության կենտրոնում և դառնալով կինոաստղ: Մյոնգֆիլմի գործադիր տնօրեն Շիմ Ջե Մյոնգը, որը արտադրել է «Կապ» (1997) և «Ուրախ ավարտ» (1999) ֆիլմերը, Ջոն Դո Յոնի մասին ասել է հետևյալը.Ջոն Դո Յոնը, որը դարձավ կորեական կինոարդյունաբերության նշանավոր դերասանուհի, 1997 թվականին հանդես եկավ «Կրթել Ռիտային» պիեսում, որը ներկայացվել էր Սեուլի համալսարանի Հանլտանգսո թատրոնում: Հաջորդ տարի՝ 1998 թվականին, նա հանդես եկավ նաև «Արցունքների թագուհի» օրիգինալ մյուզիքլում՝ Սեուլի արվեստի կենտրոնի օպերային թատրոնում։ Նույն թվականին նա նկարահանվեց Փաք Շին Յանգի հետ «Խոստում» մելոդրամայում, որը դարձավ հսկայական հիթ՝ արագորեն նրան հայտնի դարձնելով որպես «մելոդրամայի թագուհի»: Այս աշխատանքով նա Բեկսանգ Արվեստի 35-րդ մրցանակաբաշխության ժամանակ արժանացավ լավագույն դերասանուհի մրցանակին՝ ֆիլմ անվանակարգում։ 1999 թվականին ռեժիսոր Ջոն Ջի Ուն, որը ճանաչում էր ձեռք բերել իր բացառիկ հմտություններով կարճամետրաժ ֆիլմերում, ինչպիսիք են՝ «Սարո»-ն և «Կոճապղպեղ»-ը, դեբյուտ արեց «Ուրախ ավարտ» երկարամետրաժ ֆիլմով: Այս ֆիլմում Ջոն Դո Յոնը կատարում էր Չվե Բո Ռայի դերը՝ կնոջ, որը ներքաշվում է իր ամուսնու (մարմնավորող՝ Չվե Մին Շիգ) և նրա սիրուհու (մարմնավորող՝ Ջու Ջին Մո) սիրավեպի մեջ։ Ջոն Դո Յոնը փայլուն կերպով պատկերել է մոր անհանգիստ, բարդ և զգայուն հոգեբանությունը։ Այդ ժամանակ նրա համարձակ կատարումը, որը ներառում էր մերկ տեսարաններ, մեծ հետաքրքրություն առաջացրեց։ Ավելի ուշ նա հարցազրույցներից մեկում նշեց, որ իր դերասանական խաղը զգալիորեն զարգացել է «Ուրախ ավարտ»-ից հետո: Նույն թվականին «Հարմոնիան իմ հիշողության մեջ» ֆիլմում նա խաղացել է անմեղ 17-ամյա աղջկա՝ Հոնգ Յոնի դերը, որը առաջին հայացքից սիրահարվում է երիտասարդ ուսուցչին՝ Կանգ Սու Հային (մարմնավորող՝ Ի Բյոնգ Հոն), Գանգվոն-դոյի գյուղական դպրոցում։ Այս դերի միջոցով նա ապացուցեց, որ ունի դերասանական լայն շրջանակ և հասավ ուշագրավ հաջողությունների՝ արժանանալով լավագույն դերասանուհի մրցանակին Դեջոնգի 37-րդ կինոմրցանակաբաշխության ժամանակ, ինչպես նաև լավագույն դերասանուհի մրցանակին Կապույտ Վիշապի 20-րդ կինոմրցանակաբաշխության և լավագույն դերասանուհի մրցանակին 2-րդ Դիրեկտորս Քաթ մրցանակաբաշխության ժամանակ: Սա Ջոն Դո Յոնին հաստատեց որպես Հարավային Կորեայի առաջատար դերասանուհի: Այնուհետև Ջոն Դո Յոնը միացավ 90-ականների նշանավոր դերասանուհիների շարքին՝ ստեղծելով եռյակ Շիմ Ըն Հայի և Գո Սո Յոնգի հետ՝ գնալով Գանգ Սու Յոնի, Շիմ Հյե Ջինի և Չվե Ջին Շիլի հետքերով։

2000 թվականին Ջոն Դո Յոնը խաղացել է Վոն Ջույի դերը՝ մասնավոր ակադեմիայի ուսուցիչ, որը սիրում էր բանկի բակալավր աշխատակցուհի Բոնգ Սույին (մարմնավորող՝ Սոլ Գյոնգ Գու)՝ «Լավ կլիներ, ես էլ կին ունենայի» ռոմանտիկ ֆիլմում, որի ռեժիսորն է Փաք Հընգ Շիգը: Այս աշխատանքով նա Բեքսանգ արվեստի 37-րդ մրցանակաբաշխության ժամանակ արժանացել է լավագույն դերասանուհի մրցանակին՝ ֆիլմ անվանակարգում։ 2002 թվականին նա նկարահանվել է «Ոչ արյուն, ոչ արցունքներ» նուար մարտաֆիլմում, որի ռեժիսորն է Ռյու Սընգ Վանը, հանդես գալով Ի Հյե Յոնգի և Ռյու Սընգ Բոմի հետ։ Նույն թվականին նա վերադարձավ հեռուստատեսություն, ավելի քան երեք տարի անց, «Ընկնող աստղեր» հեռուստատեսային դրամայով, որն առաջին անգամ հեռարձակվեց նոյեմբերին։ Նա խաղացել է Սորայի դերը՝ մենեջեր, որը անձնվիրաբար աջակցում է Սոնգ Թեյին (մարմնավորող՝ Ջո Ին Սոնգ) դիսլեքսիայով տառապող տղային՝ օգնելով նրան դառնալ հանրահայտ աստղ: Այն ժամանակ, տարիքային տարբերություն ունեցող զույգերը դրամաներում քիչ էին հանդիպում և 8 տարի տարբերությունը բավականին շոկային էր, բայց Ջոն Դո Յոնը և Ջո Ին Սոնգը ստեղծեցին նոր և երիտասարդական դինամիկա՝ ստանալով հանդիսատեսի մեծ սերը: Մասնավորապես, Ջոն Դո Յոնի՝ Ջո Ին Սոնգին կոչելու ձևը՝ «Սոնգ Թեյա՛, Գու Սոնգ Թե՛», նրա յուրահատուկ տոնայնությամբ դարձել է քննարկման թեմա: 2003 թվականին Ջոն Դո Յոնը նկարահանվել է ռեժիսոր Ի Ջե Յոնգի «Թաքնված սկանդալ» ֆիլմում, որը 17-րդ դարի ֆրանսիական ազնվական «Վտանգավոր կապեր»  (ֆրանսերեն՝ Les Liaisons Dangereuses) վեպը հարմարեցրել է Չոսոն դինաստիային: Ջոն Դո Յոնը մարմնավորում էր պարկեշտությամբ հայտնի՝ այրի տիկնոջ (, տիտղոս, որը տրվում բարձրաստիճան պաշտոնյայի կնոջը) դերը՝ խաղալով Ի Մի Սուգի և Փե Յոնգ Ջունի հետ։

2004 թվականին Ջոն Դո Յոնը երկրորդ անգամ համագործակցեց ռեժիսոր Փաք Հընգ Շիգի հետ «Իմ մայրիկը ջրահարս է» ֆիլմում։ Նա երկու դեր է խաղացել այդ ֆիլմում, որտեղ քսանամյա Նա Յոնգը գնում է հոր հայրենի քաղաք՝ կղզում գտնվող գյուղ՝ հորը փնտրելու: Այնտեղ, հրաշքի նման ժամանակը սայթաքում է և Նա Յոնգը հանդիպում է իր մորը՝ Յոն Սունին երիտասարդ ժամանակ, և Ջին Գուկին (մարմնավորող՝ Փաք Հե Իլ), տեղի փոստատարին, որը դառնում է իր մոր առաջին սերը։ Այս աշխատանքով նա արժանացել է լավագույն դերասանուհի մրցանակին՝ Չունսայի 13-րդ կինոմրցանակաբաշխության, Կորեայի Հանրապետության 4-րդ կինոմրցանակաբաշխության և Դիրեկտորս Քաթ 7-րդ մրցանակաբաշխության ժամանակ։ Հաջորդ տարի՝ 2005 թվականին, նա վերադարձավ  «Սիրահարները Պրահայում» հեռուստասերիալով երկամյա ընդմիջումից հետո։ Հեռուստասերիալում նա խաղաց Յուն Ջե Հիի դերը՝ գործող նախագահի դուստրը, որը 24 տարեկանում հանձնել էր դիվանագիտական ծառայության քննություն։ Նրա կերպարը վառ և աշխույժ էր, սակայն առաջին սիրո դառը հուշեր ուներ։ Հեռուստասերիալը մեծ սեր ստացավ՝ ավելի քան 30% բարձր վարկանիշով, և նա արժանացավ իր առաջին գլխավոր մրցանակին SBS Դրամայի մրցանակաբաշխության ժամանակ: Նույն թվականին Փաք Ջին Փյոյի «Դու իմ ճակատագիրն ես» մելոդրամայում նա խաղացել է Ջոն Ըն Հայի դերը, որը սիրահարվում է մի անմեղ գյուղացի տղամարդու (մարմնավորող՝ Հվանգ Ջոնգ Մին), որը պայքարում էր ՁԻԱՀ-ի (Ձեռքբերովի իմունային անբավարարության համախտանիշ) դեմ։ Այս ֆիլմը ամբողջ երկրում հավաքեց 3,05 միլիոն հանդիսատես՝ դառնալով շատ հաջողակ։ Ջոն Դո Յոնի խաղը արժանացավ քննադատների կողմից բարձր գնահատականի՝ նրան բերելով լավագույն դերասանուհի մրցանակ Դեջոնգի 43-րդ կինոմրցանակաբաշխության, Կորեայի Հանրապետության 4-րդ կինոմրցանակաբաշխության, Կորեայի կինոքննադատների ասոցիացիայի 25-րդ մրցանակաբաշխության, Դիրեկտորս Քաթ 8-րդ մրցանակաբաշխության, Կանայք Կորեական Կինոյում 5-րդ մրցանակաբաշխության և Max Movie լավագույն ֆիլմի 3-րդ մրցանակաբաշխության ժամանակ՝ արժանանալով բոլոր ազգային կինոմրցանակներին: 2017 թվականի սեպտեմբերի 13-ին Ջոն Դո Յոնը մասնակցեց KakaoTV-ի Chewing Chat հաղորդմանը, որը վերնագրված էր «Ազգային գանձերի մակարդակի դերասանուհի՝ *Ջ*ոն Դո Յոնի դեբյուտի 20-ամյակի զրույց» և ասաց հետևյալը.

### 2007 - 2014: ''Գաղտնի արևի շող,'' միջազգային ճանաչում
մինի|Ջոն Դո Յոնը 2010 թվականին Տորոնտոյի միջազգային կինոփառատոնին
Ջոն Դո Յոնը ցուցաբերել է լայն դերասանական կարողություններ՝ հաջորդաբար հանդես գալով քննադատների կողմից ճանաչված մի շարք գործերում, իսկ 2007 թվականին ռեժիսոր Ի Չան Դոնգի «Գաղտնի արևի շող» ֆիլմում, նա մարմնավորեց Շին Էի դերը՝ մոր, որը կորցնում է իր որդուն առևանգողի պատճառով: Ֆիլմը ընդգրկվեց 60-րդ Կաննի կինոփառատոնի մրցութային ծրագրում, և 2007 թվականի մայիսի 27-ին Լյումիեր թատրոնում անցկացված 60-րդ Կաննի միջազգային կինոփառատոնի փակման արարողության ժամանակ, նա դարձավ առաջին կորեացի դերասանուհին, որը արժանացավ մրցանակի, ինչպես նաև չորրորդ ասիացի դերասանուհին՝ այդպիսով միջազգային ճանաչում ստանալով իր դերասանական վարպետության համար: Ջոն Դո Յոնը սահմանեց բացառիկ ռեկորդ՝ արժանանալով ինը գլխավոր մրցանակների, այդ թվում՝ լավագույն դերասանուհի մրցանակ Գրանդ Բելլի 43-րդ մրցանակաբաշխությունում, Կապույտ Վիշապի 28-րդ կինոմրցանակաբաշխությունում, Կորեայի Հանրապետության 6-րդ կինոմրցանակաբաշխությունում, Կորեայի Կինոքննադատների Ասոցիացիայի 27-րդ մրցանակաբաշխությունում, Դիրեկտորս Քաթի 10-րդ մրցանակաբաշխությունում, Կանայք Կորեական Կինոյում 8-րդ մրցանակաբաշխությունում, Կորեայի Համալսարանական 3-րդ կինոփառատոնում, Ասիա Խաղաղօվկիանոսյան Էկրանի 1-ին մրցանակաբաշխությունում և Ասիական Կինոյի 2-րդ մրցանակաբաշխությունում: Ի գնահատանք կինոյի զարգացման գործում ունեցած ավանդի, Հարավային Կորեայի մշակույթի և սպորտի նախարարության կողմից պարգևատրվել է Օկգվանի մշակութային արժանիքների շքանշանով (4-րդ աստիճան): Ռեժիսոր Ի Չանգ Դոնգը 2016 թվականի հուլիսին «Գաղտնի արևի շող» ֆիլմի թողարկման 10-րդ ամյակի կապակցությամբ, տեղի ունեցած հատուկ հարցուպատասխանի ժամանակ Ջոն Դո Յոնի մասին ասեց հետևյալը․2008 թվականին Ջոն Դո Յոնը խաղացել է Հի Սուի՝ երեսունն անց միայնակ կնոջ դերը, որը չունի աշխատանք կամ կողակից, «Հրաշալի օր» ռոմանտիկ ֆիլմում, որը նկարահանվել է Ի Յուն Գիի կողմից և հիմնված է ճապոնական վեպի վրա։ Ֆիլմում նա անսովոր օր է անցկացնում իր նախկին ընկերոջ՝ Փյոնգ Ունի (մարմնավորող՝ Հա Ջոնգ Ու) հետ և հմտորեն արտահայտում է կնոջ և տղամարդու նուրբ զգացմունքները՝ արժանանալով դրական արձագանքների: 2009 թվականի հոկտեմբերին Ջոն Դո Յոնը Ֆրանսիայի կառավարության կողմից պարգևատրվել է Արվեստի և գրականության շքանշանով՝ մշակույթի և արվեստի ոլորտում ունեցած ավանդի համար:

2010 թվականին Ջոն Դո Յոնը ծննդաբերությունից 1 տարի 7 ամիս հետո վերադարձավ ռեժիսոր Իմ Սանգ Սույի «Սպասուհի» ֆիլմով։ Այս աշխատանքը հանգուցյալ ռեժիսոր Քիմ Գի Յոնգի 1960 թվականին նկարահանված համանուն ֆիլմի վերափոխված տարբերակն է։ Ջոն Դո Յոնը խաղացել է Ըն Իի դերը, սպասուհին, որը ներքաշվում է հարաբերությունների մեջ հարուստ ընտանիքի տղամարդ՝ Հունի հետ (մարմնավորող՝ Ի Ջոնգ Ջե) և ապրում է անցողիկ երջանկություն։ Այնուամենայնիվ, տան տիկնոջից՝ Հե Ռայից (մարմնավորող՝ Սո Ու) գաղտնի սիրավեպը շարունակելով, նա կորցնում է իր չծնված երեխային և սկսում արյունալի վրեժխնդրություն։ Ֆիլմը ուշագրավ հաջողությունների հասավ, երբ 2010 թվականի մայիսին ընդգրկվեց Կաննի 63-րդ կինոփառատոնի մրցութային ծրագրում: Ջոն Դո Յոնն արժանացել է Սեուլի մշակութային արվեստի 2-րդ մրցանակաբաշխության լավագույն դերասանուհի մրցանակին և Ֆանտասպորտո 31-րդ միջազգային կինոփառատոնի լավագույն դերասանուհի մրցանակին՝ Ռեժիսորների շաբաթ/բաժին անվանակարգում:

2011 թվականին Ջոն Դո Յոնը խաղաց խաբեբա Չա Հա Յոնի դերը «Հետհաշվարկ» ֆիլմում։ 2013 թվականին Ջոն Դո Յոնը նկարահանվեց ռեժիսոր Փանգ Ըն Ջինի «Տան ճանապարհին» ֆիլմում՝ մարմնավորելով Սոն Ջոնգ Յոնի կերպարը, որը խաբվել էր իր ամուսնու կրտսեր գործընկերոջ կողմից և զբաղվում էր թմրանյութերի տեղափոխմամբ։ Նրան կալանավորվում է Ֆրանսիայի Օրլի օդանավակայանում և սխալ կերպով մեղադրում, որպես թմրանյութերի մաքսանենգ։ Այնուհետև նա բանտարկվում է Ատլանտյան օվկիանոսում գտնվող Ֆրանսիայի Մարտինիկի բանտում։ Կերպարը երեք տարի անց մեծ ցավ ու հուսահատության արցունքներ հաղթահարելուց հետո վերադարձավ իր ընտանիք։ Ֆիլմը, որը թողարկվել է 2004 թվականին, հիմնված է կորեացի սպասուհի՝ Ջանգ Մի Ջոնգի իրական պատմության վրա։ Ֆիլմում Ջոն Դո Յոնի խաղը արժանացավ լայն ճանաչման ու համատարած գովասանքի: Նա ստացավ Տարվա ֆիլմ 5-րդ մրցանակաբաշխության լավագույն դերասանուհի մրցանակը և Max Movie լավագույն ֆիլմի 9-րդ մրցանակաբաշխության լավագույն դերասանուհի մրցանակը:
մինի|Ջոն Դո Յոնը 2014 թվականին Կաննի կինոփառատոնում (ձախից հինգերորդն է)
2014 թվականին Ջոն Դո Յոնը նշանակվեց Կաննի 67-րդ կինոփառատոնի մրցութային բաժնի ժյուրիի անդամ: Դա առաջին դեպքն էր հարավկորեացի դերասանուհու համար:

### 2015 - ներկա
2015 թվականին Ջոն Դո Յոնը նկարահանվել է Օ Սընգ Ուգի «Սրիկա» ֆիլմում՝ մարմնավորելով Քիմ Հյե Գյոնգին՝ մարդասպան Փաք Ջուն Գիլի սիրեկանին։ Նա վարպետորեն պատկերել է Քիմ Հյե Գյոնգի կերպարը՝ միակ կնոջը տղամարդկանց դաժան աշխարհում՝ խորը տպավորություն թողնելով հանդիսատեսի վրա: Ֆիլմը հրավիրված էր 68-րդ Կաննի կինոփառատոնի ոչ-մրցութային բաժին՝ «Որոշակի նկատառում» անվանումով՝ դառնալով չորրորդ անգամ, երբ Ջոն Դո Յոնը քայլում է Կաննի կարմիր գորգի վրա: Ջոն Դո Յոնը մեկնաբանել է Քիմ Հյե Գյոնգի կերպարը որպես բարդ և բազմակողմանի՝ արժանանալով քննադատների գովասանքին: Նա արժանացել է լավագույն դերասանուհի մրցանակին Դիրեկտորս Քաթ 15-րդ մրցանակաբաշխության, Բուիլ 24-րդ կինոմրցանակաբաշխության, Տարվա ֆիլմ 7-րդ մրցանակաբաշխության ժամանակ և Բեկսանգ Արվեստի 52-րդ մրցանակաբաշխության ժամանակ արժանացավ՝ լավագույն կին դերակատարում մրցանակին: The Hollywood Reporter ամսագիրը գովեց ֆիլմը՝ նշելով, որ «Սրիկա» ֆիլմը ներառում է նուար ոճը, սակայն այն տարբերվում է սովորական նուարներից նրանով, որ նրա Femme Fatale () կամ գլխավոր հերոսուհին, որը մարմնավորում էր Ջոն Դո Յոնը, ունի ավելի խորը և շատ ավելի նուրբ շերտեր, քան գլխավոր հերոսը: Նույն թվականի օգոստոսին Ջոն Դո Յոնը երրորդ անգամ համագործակցեց ռեժիսոր Փաք Հընգ Շիգի հետ՝ «Կին-սուսերամարտիկ. Սրի հիշողությունները» պատմական մարտաֆիլմում։ Նա մարմնավորում էր Վոլ Սոյին՝ կույր կին-սուսերամարտիկի, որը վրեժխնդրության նպատակով սուրը հանում է, իշխանությունից կուրացած ընկերոջ դեմ։ Ֆիլմում նկարահանվել են նաև Ի Բյոնգ Հոնը և Քիմ Գո Ընը:

2016 թվականին Ջոն Դո Յոնը նկարահանվեց, ռեժիսոր Ի Յուն Գիի՝ «Տղամարդ և կին» մելոդրամայում՝ երկրորդ անգամ համագործակցելով ռեժիսորի հետ։ «Տղամարդ և կին» ֆիլմի գործողությունները տեղի են ունենում Ֆինլանդիայում և պատմում է Սանգ Մինի և Քի Հոնգի սիրավեպի մասին (մարմնավորող՝  Քոնգ Յու), ովքեր պատահաբար հանդիպում են Հելսինկիի միջազգային դպրոցում՝ այցելելով իրենց երեխաներին։ Ջոն Դո Յոնը մարմնավորում էր Սանգ Մինին՝ կնոջ, որը կարծես պատահաբար ընկնում է ճակատագրական ու անսպասելի սիրո մեջ: Նույն թվականի հուլիսին Ջոն Դո Յոնը վերադարձավ փոքր էկրան 11 տարի անց՝ «Լավ կին»-ը հեռուստադրամայով, որը համանուն ամերիկյան հանրահայտ սերիալի վերափոխված տարբերակն էր։ Նա նկարահանվել է Յու Ջի Թեյի, Յուն Գյե Սանգի, Քիմ Սո Հյոնգի և Նանայի հետ՝ մարմնավորելով Քիմ Հյե Գյոնգին՝ MJ իրավաբանական ընկերության նորեկ փաստաբանին, որը վերադառնում է աշխատանքի այն բանից հետո, երբ նրա դատախազ ամուսինը ներքաշվում է կոռուպցիոն սկանդալի մեջ: Նա արժանացավ գովասանքի իր հուզական դերասանական գործունեության լայն շրջանակի համար՝ սկսած աշխատանքի և ընտանիքի միջև ընկած «կարիերան ընդհատած կնոջ» մտահոգություններից մինչև ամուսնու և մեկ այլ տղամարդու հետ «կին» լինելու տանջանքները:

2017 թվականի հուլիսի 14-ին Ջոն Դո Յոնը մամուլի ասուլիս հրավիրեց՝ նվիրված «Միացեք Ջոն Դո Յոնին» հատուկ ցուցահանդեսի բացմանը, Բուչոնի 21-րդ միջազգային ֆանտաստիկ ֆիլմերի փառատոնի (BIFAN) շրջանակներում։ Այս հատուկ ցուցահանդեսը կազմակերպվել էր Ջոն Դո Յոնի 20-ամյա դերասանական կարիերան ներկայացնելու համար:
մինի|Ջոն Դո Յոնը 2017 թվականին Բուչոն ֆանտաստիկ ֆիլմերի միջազգային փառատոնին
Ջոն Դո Յոնը ասաց. «Դերասանը միշտ պետք է իրեն նոր զգա, ինչպես նորեկը, բայց լսելով, որ 20 տարի է անցել, դա երկար ժամանակ է թվում, ուստի ես ծանրաբեռնված էի այս հատուկ ցուցահանդեսով: Սակայն ես հպարտությամբ ընդունեցի այն որպես հնարավորություն, մտածելու այն ժամանակի մասին, որն անցկացրել եմ առաջ գնալով՝ առանց հետ նայելու»:

2023 թվականին Ջոն Դո Յոնը խաղացել է Հենգ Սոնի դերը՝ «Ռոմանտիկայի դասընթաց» ֆիլմում, որը գերազանցել է 17% դիտողների վարկանիշը և դարձել հիթ։ Բացի այդ, մարտի 31-ին Netflix-ի «Սպանիր Բոգ Սունին» ֆիլմը նույնպես հիթ դարձավ։

## Անձնական կյանք
Ջոն Դո Յոնը 2006 թվականի նոյեմբերին, «Գաղտնի արևի շող» ֆիլմի նկարահանումների ժամանակ սկսեց հանդիպել իրենից 9 տարի մեծ, բիզնեսմեն Քանգ Շի Գյուի հետ, ում հետ ծանոթացել էր ընդհանուր ծանոթի միջոցով: 2007 թվականի մարտի 11-ին զույգը հայտարարեց իրենց ամուսնության մասին մամուլում և կազմակերպեց մասնավոր հարսանեկան արարողություն Շիլլա հյուրանոցի «Էմերալդ» դահլիճում՝ ընտանիքի անդամների և մոտ 100 հարազատների մասնակցությամբ: Երկու տարի անց՝ 2009 թվականի հունվարի 22-ին, լույս աշխարհ եկավ իր առաջին դուստրը:

## Արտաքին հղումներ
* 매니지먼트 숲 전도연

## Ծանոթագրություններ

Կատեգորիա:Հարավկորեացի դերասանուհիներ
Կատեգորիա:Հարավկորեացի կինոդերասանուհիներ
Կատեգորիա:Հարավկորեացի հեռուստատեսային դերասանուհիներ